આ ક્ષણે મને તેમજ મારા ગીધુકાકાને ચાંલ્લાનો રિવાજ શોધનાર આપણા વ્યવહાર-ડાહ્યા વડવાઓને બે હાથે સલામ કરવાનું મન થાય છે. સોંઘવારી તો એ કાળમાં પણ નહોતી, ત્યારે સોનું ભલે દસ રૂપિયે તોલો હતું, પણ સરેરાશ નોકરિયાતનો માસિક પગાર માંડ રૂપિયા પાંચથી સાત હતો. અડધો તોલો સોનું ખરીદવું હોય તો કુટુંબે આખો મહિનો ભૂખમરો વેઠવો પડે. આજની જેમ જ એ વખતે પણ ધનિકો ઓછા હતા, બાકીનો સમાજ મધ્યમ વર્ગ અને ગરીબો વચ્ચે વહેંચાયેલો.